
Návrh na odvolanie a vymenovanie predstaviteľa Slovenskej republiky v Medzinárodnom výbore pre legálnu metrológiu predkladá na rokovanie vlády Slovenskej republiky predseda Úradu pre normalizáciu, metrológiu a skúšobníctvo Slovenskej republiky ako iniciatívny návrh.
Medzinárodný výbor pre legálnu metrológiu (Comité international de Métrologie légale, CIML) je riadiacim orgánom združujúcim zástupcov všetkých členských štátov Medzinárodnej organizácie pre legálnu metrológiu (Organisation Internationale de Métrologie Légale, OIML).
Úrad pre normalizáciu, metrológiu a skúšobníctvo Slovenskej republiky je ústredným orgánom štátnej správy pre oblasť metrológie a odborným garantom členstva Slovenskej republiky v Medzinárodnej organizácii pre legálnu metrológiu.
Predkladaným materiálom sa navrhuje odvolanie Jozefa Mihoka z funkcie predstaviteľa Slovenskej republiky v Medzinárodnom výbore pre legálnu metrológiu, ktorý bol do tejto funkcie vymenovaný uznesením vlády Slovenskej republiky č. 458 z 12. septembra 2012 a vymenovanie do funkcie predstaviteľa Slovenskej republiky v Medzinárodnom výbore pre legálnu metrológiu Pavla Pavlisa, predsedu Úradu pre normalizáciu, metrológiu a skúšobníctvo Slovenskej republiky.
Materiál vzhľadom na svoj charakter nebol predmetom medzirezortného pripomienkového konania.
Materiál nemá vplyv na rozpočet verejnej správy, na zamestnanosť vo verejnej správe a financovanie návrhu, vplyv na podnikateľské prostredie, informatizáciu spoločnosti, nemá sociálny vplyv, ani vplyv na životné prostredie a na služby verejnej správy pre občana. 
Materiál je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.
 


